Johan Goosen steek tong uitJohan Goosen (Foto GB Jordaan) Dit bly een van die groot raaisels waarom die Springbokafrigter, Allister Coetzee, nie vanjaar vir Johan Goosen kans op losskakel gegee het nie. Goosen, wat senter vir Racing 92 in Frankryk speel merendeels omdat die All Black-losskakel Dan Carter ook in die span is, het in sy vier toetse in die Rugbykampioenskap heelagter gespeel. Anders as in Suid-Afrika, is sy waarde in Frankryk raakgesien, en Maandagaand is hy, bo Carter, as die beste speler in die Franse se Top14 vir die 2015/’16-seisoen aangewys. Goosen, wat sy buiging in sy eerste van 10 toetse in 2012 teen die Wallabies gemaak het, het op skool vir Grey-kollege in Bloemfontein, vir die SA o.20-span, die Cheetahs en die Bokke (voor 2016) losskakel gespeel. Sy laaste verskyning in ŉ Bok-trui was vanjaar teen die All Blacks in Christchurch. Ironies genoeg het Goosen (vanuit die heelagter-posisie) die meeste drieë (twee!) deur ŉ Springbok gedruk en hy het die meeste veld van al die spelers (226 meter) gewen. Toe Pat Lambie in die eerste toets teen Ierland harsingskudding opgedoen het nadat hy laat deur CJ Stander geloop is, het Coetzee op Elton Jantjies, wat die beste losskakel in die Superreeks was, teruggeval. Jantjies se spelpeil het gaandeweg agteruitgegaan en hy kon nie by Coetzee se speelpatroon inpas nie. Intussen het Coetzee vir Willie le Roux as heelagter gepos en Goosen in die nr.-15-trui nader getrek. Maar toe Jantjies die kluts kwytgeraak het, het Coetzee Morné Steyn gekies. Teen die Wallabies het dit vrugte afgewerp, maar Saterdag teen die All Blacks? Goosen is intussen deur Lambie vervang, wat uit posisie gekies is. Die groot vraag is hoekom Goosen nooit ŉ kans op losskakel gegun is nie.